The Band
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Band var ei kanadisk-amerikansk rockegruppe. Gjennom sanger som The Weight og The Night They Drove Old Dixie Down oppnådde de status som ei av rockemusikkens mest originale og innflytelsesrike grupper, og bidro sterkt til å gjøre rock akseptert som en seriøs kunstform. The Band var pionerer innen roots og americana, og var inspirert av både soul, folkrock, country og gospel.
The Band besto fra 1961 av Robbie Robertson (født 1943), gitar og sang, Richard Manuel (1943–1986), piano og sang, Garth Hudson (født 1937), keyboards og saksofon, Rick Danko (1942–1999), bass, fele og sang, og Levon Helm (1940–2012), trommer, mandolin og sang.Gruppa ble samlet i Toronto under navnet The Hawks av rockesangeren Ronnie Hawkins, men ble for alvor kjent i 1965–1966 som akkompagnatører for Bob Dylan, som de også samarbeidet med ved flere seinere anledninger. De platedebuterte som The Band i 1968 med albumet Music From Big Pink, som gikk på tvers av alle trender og vakte enorm oppsikt. Dylan malte coverbildet, som framstilte kjelleren i huset hvor han og The Band spilte inn flere hundre låter i 1967. 24 av disse ble første gang utgitt på The Basement Tapes i 1975. Huset Big Pink ligger i West Saugerties i delstaten New York, nær Woodstock.Originalbesetningenen ga også ut The Band (1969), Stage Fright (1970), Cahoots (1971), liveplata Rock Of Ages (1972), coverversjonplata Moondog Matinee (1973), Northern Lights, Southern Cross (1975) og Islands (1977). The Bands eneste store hits var The Weight (1968), Up On Cripple Creek (1969) og Rag Mama Rag (1970). 25. november 1976 satte gruppa et verdig punktum for sin karriere gjennom en avskjedskonsert i San Francisco som ble kalt The Last Waltz (filmatisert av Martin Scorsese og utgitt på plate i 1978).Medlemmene var deretter aktive på forskjellige områder innen musikk og film. Både Danko, Hudson og Helm ga ut album under eget navn, og Helm hadde også flere filmroller. I 1983 ble The Band reorganisert, uten Robertson og med diverse nye medlemmer, og var periodevis aktiv uten å nå opp mot gamle høyder. Manuel begikk selvmord i 1986, og Danko, som også blant annet samarbeidet med Eric Andersen og Jonas Fjeld, døde i 1999. The Bands album fra denne siste perioden er Jericho (1993), High On The Hog (1996) og Jubilation (1998).Garth Hudson og Levon Helm fortsatte å være musikalsk aktive etter Dankos død. Helm, som var The Bands eneste amerikanske medlem, ga ut sitt 6. og siste soloalbum i 2009, tre år før han døde av kreft. Han ble tildelt en Grammypris for 2007-albumet Dirt Farmer. Les mer i Store norske leksikon rock roots Eksterne lenker The Band